Poul Nødgaard (DF), 2003-05-26:
Det kommer i øvrigt til anden og sidste behandling i Folketinget i morgen tidlig, meget tidligt tror jeg, allerede ved 10-tiden, og så kunne man jo, inklusive hr. Vernersen,
hvis han har tid at høre efter, overveje at stemme for det beslutningsforslag.
Det lyder i al sin enkelhed, som jeg også sagde tidligere, at »Folketinget pålægger regeringen straks at indlede forhandlinger med amtskommunerne og Hovedstadens Sygehusfællesskab med henblik på at indgå aftale, hvorved amtskommunerne og Hovedstadens Sygehusfællesskab forpligter sig til ikke at træffe beslutninger om nedlæggelse eller salg af sygehuse...«, osv. før et stykke tid efter, at Strukturkommissionen har talt.
Og i vores betænkningsbidrag, og jeg citerer derfra, skriver vores udmærkede ordfører på området: »Dansk Folkepartis medlemmer af udvalget lægger vægt på, at Folketinget har det øverste ansvar for sundhedspolitikken her i landet, herunder også for sygehusvæsenet.
Det er derfor
Folketinget, der bør afgøre, om der her i landet bør være et større eller mindre antal sygehuse, og hvilke.
Kun Folketinget kan i sine overvejelser tage både landspolitiske og regionalpolitiske hensyn, hensyn til lokalbefolkningen og hensyn til de overordnede strukturelle og økonomiske sammenhænge.«
Jeg synes, jeg må nævne det, fordi det er væsentligt for mig at slå fast her i debatten, at hvis det beslutningsforslag vedtages i morgen, så er det indenrigs- og sundhedsministeren og andre kompetente folk i regeringen, der må optage forhandlinger med amtskommunerne og Hovedstadens Sygehusfællesskab for at få de her ting bragt på plads. Så må de snakke om, hvorvidt det også har en eller anden form for en økonomisk konsekvens, det skal jeg ikke blande mig i, ikke i dag i hvert fald.
Lad være med at pumpe mig for det, for det får man intet ud af.
Det er nu engang regeringens opgave, ligesom det er regeringens opgave at føre forhandlinger med de kommunale parter
, det er ikke et enkelt partis opgave.
Sådan har det aldrig været, og sådan skal det heller aldrig blive.
Det er fint, at det er regeringen, der gør det.
Vi er i Dansk Folkeparti bekymrede for den omsiggribende nedlæggelse af sygehuse med det eneste argument, at de ikke er bæredygtige, og at man ikke kan få læger nok.
Det er da klart, at hvis man udsulter et sygehus, søger læger og sygeplejersker naturligvis derfra og skaber dårlige vilkår. Men hvis man skaber fremdrift i et sygehus, skaber man også ønske og grobund for, at der kan være et godt og kompetent personale om det enkelte sygehus.
Derfor specielt til Socialdemokratiet: Jeg har ikke store forhåbninger til regeringen i denne sag, men jeg kunne måske have forhåbning om, at hr. Jens Peter Vernersen i morgen i det socialdemokratiske gruppemøde kunne overbevise sin gruppe om, at de skulle ændre det, de har skrevet i betænkningen om, at de ligesom regeringen stemmer imod forslaget.
Så synes jeg, vi var nået et langt skridt i debatten i dag.
Så man bør tænke sig lidt om her.
Jeg vil godt lige spørge hr. Touborg, om han er klar over, at det, der skete her i Folketinget forleden dag, var, at netop de kommuner, som hr. Touborg har stor forkærlighed for - det har jeg i øvrigt også selv - kommuner, der har et svagt indtægtsgrundlag, kommuner, der har meget store økonomiske problemer, nu får cementeret, at det, regeringen sammen med Dansk Folkeparti lavede for 2003, tilfører dem yderligere omkring 200 mio. kr. til den ene pulje.
Den fordeles efter nogle parametre, og dem skal jeg finde frem til hr. Touborg, hvis han er interesseret i det, og så lade være med at gå i detaljer med det i dag.
Og de sidste 100 mio. kr. har ministeren så til at kunne hjælpe nogle kommuner, som ikke kan falde ind under det her parametersystem, men på forskellig anden vis har økonomiske problemer.
Så er der det med løftebruddet.
Det består alene i den sidste del af udligningsreformen, der så ikke kommer, men som først kommer i januar 2004, men der må hr. Touborg ikke glemme, at der jo ikke er tale om, at staten vil tilføre et trecifret millionbeløb til et nyt udligningsforsøg.
Så jeg synes ikke, det er noget at have så store spekulationer med.
Ja, det, at man taler med sådan en meget højt stemmeføring, kunne tyde på, at man er utrolig presset af situationen.
Sådan fornemmer jeg det nærmest.
Med hensyn til de penge, der er bevilget til de ældre, kunne Socialdemokratiet, allerede da de havde regeringsmagten, have fundet ud af det der.
Det var sådan noget, regeringen sammen med Dansk Folkeparti fandt ud af.
Jeg vil gerne have lov at sige, at vi har
Det seneste, vi har brugt nogle af pengene til, er at lave nogle bedre forhold for nogle af vores demente medborgere for at få dem passet om natten osv. Hr. Touborg brugte, tror jeg, udtrykket varm luft.
Det er ikke varm luft, for sådan er spillereglerne herinde, og det ved hr. Touborg udmærket. Stem for det beslutningsforslag, og så er der ikke andet for, end at de må til Dansk Folkeparti for at finde ud af den finansiering, der eventuelt følger med.
Men det er måske, fordi man i realiteten ønsker den samme politik, som regeringen ønsker, nemlig at det ikke gør noget, amterne nedlægger en hel del sygehuse her og der.
Det, vi ender med i mit eget amt - jeg har set skabelonen for Vestsjællands Amt - er, at vi får et sygehus i Holbæk og et i Slagelse, og i løbet af få år nedlægger man alle de øvrige.
Man udsulter dem simpelt hen.
Det er det, der rent faktisk sker.